ประกันสังคม แนะวิธีป้องกันการขาดสิทธิ์ผู้ประกันตนมาตรา 39 พร้อมเผยสาเหตุหลักของการสิ้นสภาพ
นางนิยดา เสนีย์มโนมัย ผู้อำนวยการสำนักงานประกันสังคมกรุงเทพมหานครพื้นที่ 9 กล่าวว่า ผู้ประกันตนมาตรา 39 ก็คือเป็นผู้ประกันตนโดยสมัครใจที่จะส่งเงินสมทบ เมื่อออกจากการเป็นผู้ประกันมาตรา 33 ที่ทำงานมีนายจ้าง แต่ต้องการใช้สิทธิประกันสังคมต่อจึงสมัครใจเป็นผู้ประกันตนมาตรา 39 หน้าที่ในการนำส่งเงินสมทบเป็นของผู้ประกันตนเอง ไม่ใช่นายจ้าง แต่มักพบว่า ผู้ประกันตนมาตรา 39 จะถูกตัดสิทธิบ่อย เนื่องจากขาดการนำส่งเงินสมทบ โดยเหตุแห่งการสิ้นสภาพของผู้ประกันตนมาตรา 39 มี 5 กรณีคือ เสียชีวิต ลาออก  กลับเข้าเป็นผู้ประกันตนมาตรา 33 ขาดส่งเงินสมทบติดต่อกัน 3 เดือนติดต่อกัน และหากนับเดือนปัจจุบันย้อนไป 12 เดือน ส่งเงินสมทบไม่ครบ 9 เดือน ซึ่ง 2 กรณีหลังมีค่อนข้างมาก ทำให้สิ้นสภาพความเป็นผู้ประกันตนมาตรา 39 ส่วนวิธีป้องกันการลืมนำส่งสมทบ เพื่อไม่ให้เสียสิทธิ์ ผู้ประกันตนมาตรา 39 สามารถสมัครนำส่งเงินสมทบโดยหักผ่านบัญชีธนาคาร หรือสามารถลงทะเบียนเข้าสู่ระบบทาง Line สำนักงานประกันสังคม เพื่อรับการแจ้งเตือนกรณีค้างชำระการนำส่งเงินสมทบมาตรา 39 และสามารถตรวจสอบเงินสมทบมาตรา 39 ได้ที่สายด่วน 1506 หรือโทรสอบถามที่สำนักงานประกันสังคมจังหวัด สำนักงานเขตพื้นที่ทุกแห่ง ส่วนกรณีที่ถูกตัดสิทธิ์การเป็นผู้ประกันตนมาตรา 39 แล้ว แต่อยากกลับมาเป็นผู้ประกันตนอีกครั้ง ในเรื่องนี้ ผู้อำนวยการสำนักงานประกันสังคมกรุงเทพมหานครพื้นที่ 9 กล่าวว่า เมื่อผู้ประกันตนขาดส่งเงินสมทบติดต่อกัน 3 เดือน ประกันสังคมจะมีหนังสือแจ้งการสิ้นสภาพความเป็นผู้ประกันตนมาตรา 39 ไปยังผู้ประกันตน ซึ่งสามารถยื่นอุทธรณ์ได้ภายใน 30 วัน นับจากวันที่ได้รับหนังสือ พร้อมแสดงหลักฐานการจ่ายเงินสมทบประกอบการอุทธรณ์ ส่วนอีกวิธีที่จะกลับมาเป็นผู้ประกันตนมาตรา 39 ก็คือต้องกลับไปเป็นผู้ประกันตนมาตรา 33 ก็คือทำงานมีนายจ้าง และเมื่อลาออกจากงานสามารถสมัครเป็นผู้ประกันตนตามมาตรา 39 ได้ ภายใน 6 เดือนนับแต่วันที่ลาออกจากงานสำหรับวิธีการแจ้งความประสงค์หักเงินสมทบผ่านบัญชีธนาคาร สามารถดาวโหลดแบบฟอร์ม หนังสือยินยอมให้หักผ่านบัญชีเงินฝากธนาคารได้ที่ เว็บไซต์สำนักงานประกันสังคม www.sso.go.th กรอกข้อมูลพร้อมแนบสำเนาสมุดบัญชีเงินฝากธนาคาร นำส่งสำนักงานประกันสังคมใกล้บ้าน โดยมีธนาคารที่เข้าร่วมการหักเงินสมทบผ่านบัญชีธนาคาร ได้แก่ ธนาคารกรุงศรีอยุธยา ,ธนาคารกรุงไทย ,ธนาคารกสิกรไทย, ธนาคารทหารไทยธนชาต , ธนาคารไทยพาณิชย์ ,ธนาคารกรุงเทพ ทั้งนี้ ธนาคารไทยพาณิชย์เพียงธนาคารเดียว ที่ผู้ประกันตนต้องนำแบบฟอร์มหนังสือยินยอมให้หักผ่านบัญชีเงินฝากธนาคารที่ดาวน์โหลดจากสำนักงานประกันสังคมไปติดต่อธนาคารแล้วจึงนำส่งกลับมาที่ประกันสังคม